Áttörés biológiai gyógyszerekkel az artritiszek és az oszteoporózis kezelésében

Az artritiszek (ízületi gyulladások) a fiatal- és középkorú korosztályt, számos esetben a gyermekeket veszélyeztetik. Az artritiszes esetek száma Magyarországon meghaladja a 150 ezret, köztük több ezer gyermek szenved a betegségben. Az idetartozó kórképek a kezeket, a többi végtagízületet és a gerincet egyaránt érinthetik. Egyes ízületi gyulladások magasabb halálozással járnak, pl. a sokízületi gyulladás (reumatoid artritisz) által érintett betegek átlagos élettartama tíz évvel rövidebb, mint az átlagnépességé.

Az oszteoporózis (csontritkulás) az idősebb korosztályt sújtja, Magyarországon mintegy 900 ezer beteg érintett. Az oszteodenzitometriával diagnosztizált kórkép következményei a különböző lokalizációjú csonttörések, melyek közül a combnyaktáji törés, az alkartörés és a csigolyatörések a legfontosabbak. E törések miatt több ezer idős beteget veszítünk el évente. Mind az artritiszek, mind az oszteoporotikus törések komoly fájdalommal, tartós életminőség-romlással, esetenként rokkantsággal, keresőképtelenséggel és extrém egészségügyi költségekkel járnak.

A diagnózisok korai felállítása után a terápia időben történő megkezdése céljából kiépítettük az oszteoporózis-szakambulanciák, valamint az artritiszcentrumok országos hálózatát, mely utóbbi ma már több mint húsz, szakemberekkel és diagnosztikai lehetőségekkel jól ellátott központot jelent. E betegségek kezelésében kiemelkedő jelentőségűek az immunológiai gátlással célzottan ható biológiai terápiás készítmények, amelyek mindkét kórképnél forradalmi áttörést hoztak. Ezek az injekcióban és infúzióban adott gyógyszerek nemcsak a fájdalmas tüneteket csökkentik, hanem meggátolják a betegség előrehaladását, és így megóvják a betegeket a súlyos mozgáskorlátozottságtól, a különböző egyéb szövődményektől és élettartamuk megrövidülésétől. Lehetővé válik a munkában tartásuk, illetve a munkához való visszatérésük, az artritiszes gyermekek számára pedig megnyílik a teljes élet lehetősége. A biológiai készítményekhez hasonló célzott hatás várható artritiszek esetén a Janus-kináz-gátlókkal, melyek szintén elérhetőek a centrumokban.

A Magyar Tudomány Ünnepe keretében az MTA Mozgásszervi és Sporttudományi Bizottsága által megrendezett szimpózium ismertetette a biológiai készítmények széles körű hazai alkalmazását és hatékonyságát, ami meghaladja a környező országok ez irányú eredményeit.

Sajtókapcsolat:

* Magyar Tudományos Akadémia
* +36 1 411 6100 / 594
* sajto@titkarsag.mta.hu

Eredeti tartalom: Magyar Tudományos Akadémia

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/16990/attores-biologiai-gyogyszerekkel-az-artritiszek-es-az-oszteoporozis-kezeleseben/